Sirkus-skool vir die gesin | Maroela Media
Die Zip Zap Sirkus-skool bied 'n familiedag op Sondag 17 April in Kaapstad aan waar gesinne die geleentheid sal kry om sirkus-toertjies uit te voer.
"Dit is jou kans om bietjie waaghalsig te wees en weer te speel soos 'n kind en verskeie sirkus-toertjies te leer," sê Brent van Rensburg, mede-eienaar van die Zip Zap sirkus-skool. "Ons is so sien uit daarna om gesinne te verwelkom!"
Die dag behels 'n werkswinkel waar gesinne verskeie toertjies sal aanleer, soos om op 'n styfgespande draad te loop en toertjies op die trampolien uit te voer. Ander aktiwiteite, soos gesigverf, sirkus-speletjies en 'n springkasteel word ook aangebied. Middagete word verskaf deur Nando's en spookasem vir nagereg sal die energievlakke hoog hou.
Die Zip Zap-skool se kunstenaars sal na al die aktiwiteite optree en wys hoe dit professioneel gedoen word en elke gesin kry ook 'n lekker geskenkpakkie om huis toe te vat.
Zip Zap is 'n organisasie sonder winsbejag, wat 24 jaar gelede gestig is. "Ons bied die gesinsdag aan om fondse in te samel wat ons gebruik om kinders van die straat af te hou. Ons kan dit slegs doen as mense ons ondersteun," sê Brent.